**Formular za podnošenje prijedloga plana i programa Komisiji za raspodjelu dijela prihoda od igara na sreću**

* 1. **Kategorija B (planovi i programi preko 15.000,00 EUR)[[1]](#footnote-2)**

**Za:** Komisija za raspodjelu dijela prihoda od igara na sreću

**Oblast:** (zaokružite oblast za koju konkurišete)

1. Socijalna zaštita i humanitarne djelatnosti
2. Zadovoljavanje potreba lica sa invaliditetom
3. Razvoj sporta
4. Kultura i tehnička kultura
5. Vaninstitucionalno obrazovanje i vaspitavanje djece i omladine
6. Doprinos u borbi protiv droge i svih oblika zavisnosti

**Naziv plana ili programa: Mladi i javnost u procesu pregovaranja Crne Gore sa EU**

**Podnosilac plana i programa (naziv organizacije): Evropski pokret u Crnoj Gori**

**Ime odgovorne osobe za realizaciju plana i programa: Momčilo Radulović**

**Adresa i kontakt telefoni: Vlada Ćetkovića bb (zgrada „Triling“), III sprat, 81000 Podgorica**

**020/268-651; 069 03 66 00**

**Žiro račun: 530-11854-50**

**PIB: 02321998**

**Mjesto: Podgorica**

**Vrijeme realizacije: 1. decembar 2011 – 31. septembar 2012**

**Ukupno potraživani iznos od Komisije: 45.450 EUR (četrdesetpethiljadačetiristotinepedeset eura)**

# I – Sažetak plana i programa

Cilj projekta »Mladi i javnost u procesu progovaranja Crne Gore sa EU« je podizanje nivoa informisanosti mladih, kao i ostalih građana Crne Gore i cjelokupne javnosti o predstojećem procesu pregovaranja Crne Gore sa Evropskom unijom, kao sljedećem značajnom koraku na putu ka članstvu.

Ciljna grupa projekta su prije svega mladi, studenti, kao budući nosioci evropske integracije Crne Gore i oni na čiju će budućnost uticati rezultati pregovora sa Evropskom unijom pošto Crna Gora postane punopravna članica EU.

Osim toga, šira ciljna grupa projekta su i šira akademska zajednica (asistenti, profesori), ostali zainteresovani građani Crne Gore i cjelokupna javnost, koju težimo što bolje informisati o svim najznačajnijim aspektima procesa pregovaranja i implikacijama na život građana po pristupanju Crne Gore EU.

Ovaj projekat će se realizovati kroz niz aktivnosti čiji je cilj informisanje mladih i cjelokupne javnosti i osnaživanje njihovog glasa u procesu pregovaranja. Informisanje će se vršiti kroz organizaciju većeg broja događaja u kojima će aktivnu ulogu preuzeti mladi – studenti fakulteta u Crnoj Gori, kao što su: predavanja, radionice, javne tribine, okrugli stolovi i debate, TV i radio emisije na različite teme najznačajnije za proces pregovaranja sa EU. Dešavanja će biti realizovana kako u Podgorici, tako i u južnom i sjevernom regionu Crne Gore, sa ciljem uključivanja i informisanja što većeg broja mladih. Kao rezultat ovih predavanja, okruglih stolova, medijskih emisija i razmjena mišljenja, planirano je štampanje publikacije koja će sadržati kako informacije o procesu pregovaranja, najvažnijim izazovima i značaju za građane Crne Gore, tako i povratne informacije mladih o tome šta Crna Gora treba da dobije nakon završetka procesa u cilju poboljšanja kvliteta života i mogućnosti za mlade.

Ukupni budžet projekta je 65.950 EUR (šezdesetpethiljadadevetstotinapedeset), od čega se od Komisije za raspodjelu dijela prihoda od igara na sreću traži iznos od 45.450 (četrdesetpethiljadačetiristotinepedeset).

# II – Detaljnije informacije o planu i programu

**2.1** **Opis problema**

Na putu ka članstvu u Evropskoj uniji, Crna Gora je već uradila značajan dio posla, ali najveći izazovi tek predstoje. U očekivanju pozitivne ocjene kada je u pitanju ispunjenost obaveza koje je Crna Gora dobila sticanjem statusa kandidata, očekuje se i dobijanje datuma kada će otpočeti pregovori o priključenju sa EU.

Proces pregovaranja sa EU će svakako biti do sada najveći izazov kako za crnogorsku administraciju i političke struture, tako i za društvo u cjelini. U svijetlu skorog dobijanja datuma pregovora, nameće se potreba da se građanima Crne Gore, a naročito mladima, približi šta je to proces pregovaranja, šta podrazumijeva, kao i kakva je njegova uloga u cjelokupnom procesu pristupanja.

Trenutno se u medijima svakodnevno govori o dobijanju datuma pregovora kao sljedećem i neophodnom koraku koji treba preduzeti na putu ka članstvu. Međutim, malo je ili nimalo informacija o tome o čemu će sve Crna Gora pregovarati sa EU, koje su najznačajnije oblasti za pregovore, šta se može postići u tom procesu, kao i šta je neophodno izdejstvovati u korist Crne Gore kako bi pristupanje Evropskoj uniji proteklo što bezbolnije, kako po institucije, tako i po građane. Posljedica ovog manjka informisanosti je nemogućnost građana da prate proces pregovaranja kada isti otpočne, a samim tim i da djeluju kao svojevrsni „kontrolori“, ali i saradnici u radu Vlade, tj. Pregovaračkog tima koji Vlada odredi.

Uzrok loše informisanosti mladih, kao i javnosti uopšte, je nedostatak informacija u medijima, kao i nedostatak adekvatnih sadržaja na institucijama formalnog obrazovanja, univerzitetima i u srednjima školama. Činjenica da je proces integracije Crne Gore u EU proces u kome učestvuje cjelokupno društvo, a ne samo pojedine institucije sistema, se često zanemaruje, naročito kada su mladi u pitanju. Sa druge strane, mladi su ti na koje će rezultati procesa pregovaranja imati najviše uticaja, jer su upravo oni ti koji će biti nosioci društvenih procesa kada Crna Gora postane punopravna članica EU, i u godinama koje će uslijediti. Uslovi koje Crna Gora ispregovara sa EU u svim oblastima, a naročito u oblastima obrazovanja, zapošljavanja, nauke itd. će imati veliki uticaj na kvalitet života mladih i mogućnosti koje će im se pružiti ulaskom Crne Gore u EU.

**2.2.** **Ciljevi projekta**

Cilj projekta „Mladi i javnost u procesu progovaranja Crne Gore sa EU“ je podizanje nivoa informisanosti mladih, ali i drugih građana Crne Gore, kao i cjelokupne javnosti, o predstojećem procesu pregovaranja Crne Gore sa Evropskom unijom, kao sljedećem značajnom koraku na putu ka članstvu. Osim toga, opšti cilj projekta je i da se putem dvosmjerne komunikacije čuje glas mladih, gradjana i cjelokupne javnosti o tome kakva su njihova očekivanja od procesa pregovaranja, kao i pristupanja uopšte, i koje su to teme koje su za njih najvažnije.

Na ovaj način, daće se značajan doprinos ostvarivanju šireg cilja jačanja komunikacije između Vlade Crne Gore, kao nosioca procesa pristupanja Crne Gore EU i građana Crne Gore, na čije živote taj proces ima najveći uticaj. Samim tim, građani se, a naročito mladi, čine aktivnim učesnicima procesa pristupanja, što je važno kako radi osnaživanja njihovih individualnih kapaciteta, tako i radi podizanja kvaliteta samog procesa kroz uključivanje što većeg broja društvenih činilaca.

Svaka pojedinačna aktivnost u projektu je koncipirana tako da doprinese ostvarenju navedenog opšteg cilja.

* *Serija predavanja* će se organizovati za studente fakulteta u Crnoj Gori, ali i širu akademsku zajednicu i ostale zainteresovane gradjane na temu „Izazovi Crne Gore u procesu pregovaranja sa EU“. Cilj predavanja je da se gradjanima, a posebno mladima približi proces pregovaranja, njegove karakteristike, značaj i izazovi sa kojima se možemo susresti.
* *Javne tribine* će imati za cilj uključivanje šire javnosti, studenata i šire akademske zajednice u kvalitetno informisanje o procesu pregovaranja i svemu onome što je u tom procesu relevantno za građane. Cilj je da se kod građana i mladih izgrade realna očekivanja od procesa pregovaranja i pristupanja Evropskoj uniji uopšte, kako bi se izbjegle nedoumice i razočarenja koja su kod građana najmađih članica EU nastupila neposredno nakon pristupanja.
* *Okrugli stolovi i debate* imaju za cilj da obezbijede povratnu informaciju od strane mladih i da im omoguće da budu aktivni učesnici procesa pristupanja Crne Gore u EU. Na taj način se postiže i osnaživanje mladih i prosperitetnih građana i jača njihova sveukupna uloga u procesu društvenih promjena koje pristupanje EU podrazumijeva.
* TV i radio emisije o procesu pregovaranje Crne Gore sa EU će biti realizovane u saradnji javnim i privatnom elektronskim medijima, na nacionalnom i lokalnom nivou, širom Crne Gore. Ove TV i radio emisije će uključiti predstavnike studentskih udruženja, asistenata i porfesora sa različitih univerziteta u Crnoj Gori, ali i predatsavnike Vlade i zainteresovanih udruženja gradjana koja se bave onim temam koje će biti obradjivane u pomenutim emisijama.
* *Štampanje i distribucija publikacije*, u formi informativne brošure sa svim informacijama relevantnim za proces pregovaranja i pristupanja EU uopšte, ima za cilj da informacije dopru do što većeg dijela javnosti, narčito mladih koji nisu u mogućnosti da prisustvuju predavanjima ili okruglim stolovima i tribinama.

**2.3. Ciljne grupe**

Osnovna i direktna ciljna grupa projekta su mladi, prije svega, ali ne i isključivo studenti univerziteta u Crnoj Gori. Razlog za njihov odabir kao ciljne grupe leži u činjenici da će mladi, kvalitetni i prespektivni građani biti nosioci daljih društvenih promjena i funkcionisanja Crne Goru u okviru Evropske unije po pristupanju. Stoga je važno da od samog početka budu uključeni u proces pristupanja, da razumiju njegove faze i značaj, kao i da njihovi interesi u tom procesu budu zaštićni.

Indirektna ciljna grupa su i zainteresovani gradjani Crne Gore, ali ukupna crnogorska javnost, čiji su mladi dio, i koja će imati povećani pristup sadržajima i aktivnostima koje se sprovode u porcesu pregovaranja Crne Gore sa EU. Osim indirektno, šira javnost će moći da se uključi u projekat i direktno, jer će javne tribine biti otvorene za sve zainteresovane, a i tribine i okrugli stolovi će biti takođe i medijski propraćeni.

Pored toga gradjani i šira javnost, uključujući i onaj dio mladih koji nije direktno uključen u projekta će imati priliku da budu korisnici projekta putem niza TV i radio emisija koje će biti organizovane u saradnji sa lokalnim i nacionalni javnim i privatnim elektronskim medijima u Crnoj Gori. Svaka od predvidjenih emisija će bit posvećena jednoj od aktuelnih tema koje budu na redu u procesu evropske integracije ili koje budu u žiži interesovanja mladih i javnosti uopšte.

Osim toga, mladi, šira akademska zajednica, ali i ostali zainteresovani gradjani, kao i šira javnost, će biti u mogućnosti da se informišu i putem brošure o procesu pregovaranja. Ovom brošurom će maldi i zainteresovani gradjani imati prilike da saznaju više i o svojoj stvarnoj ili potencijalnoj ulozi i mjestu u procesu pristupanja EU. Ova brošura će u skaldu sa time biti distribuirana studentima svih crnogorskih univerziteta, ali će u elektronskom obliku biti dostupna i svim gradjanima na web site-u Evropskog pokreta u Cvrnoj Gori i drugih NVO-a i medija.

**2.4. Detaljan opis aktivnosti**

*2.4.1. Predavanja za studente univerziteta u Crnoj Gori*

Planirana je organizacija serije od 10 predavanja na temu »Pretpristupni pregovori sa EU – očekivanja i izazovi«. Predavanja će biti organizovana u osam crnogorskih gradova: Podgorici, Baru, Budvi, Beranama, Pljevljima, Cetinju, Rožajama i Bijelom Polju, kako bi studenti iz sva tri regiona bili u mogućnosti da dođu i uzmu učešće na predavanjima. Predavanja će takođe biti otvorena za sve zainteresovane studente, i promocija istih i pozivi će biti dostupni na svim fakultetima.

Predavači će biti istakunte ličnosti iz Vlade Crne Gore, Skupštine Crne Gore, kao i relevantnih međunarodnih i nevladinih organizacija. Na predavanjima će najprije biti riječi o osnovnim aspektima procesa pregovora: fazama, sadržajima i ciljevima pojedinačnih faza, pripremama koje Vlada vrši za početak pregovora, zatim zahtjevima koji će biti stavljeni pred Crnu Goru. Takođe, biće riječi o interesima koje će Crna Gora težiti da zaštiti u toku pregovora, a koji se odnose na različite izuzetke i prelazne rokove kako bi priključenje Evropskoj uniji proteklo što bezbolnije. Tom prilikom će biti predstavljena iskustva Hrvatske, Slovenije i drugih EU zemalja u procesu pregovora, i analiziraće se sličnosti i razlike koje mogu uticati i na tok pregovora Crne Gore i EU.

Studenti će na ovim predavanjima biti u mogućnosti da postave sva pitanja vezana ne samo za proces pregovora, već i za proces pristupanja u cjelini.

2.4.2. *Javne tribine*

Javne tribine će se organizovati na istu temu kao i predavanja, sa ciljem da učešće uzmu ne samo studenti, već i drugi zainteresovani mladi, gradjani, predstavnici šire akademske zajednice, kao i šira javnost. Ukupno će biti realizovano 10 javnih tribina u deset crnogorskih opština, Podgorici, Baru, Budvi, Rožajama, Pljevljima, Bijelom Polju, Ulcinju, Nikšiću, Herceg Novom i Cetinju.

*2.4.3 Okrugli stolovi*

*Okrugli stolovi* će biti realizovan na teme vezane za izazove koji se postavljaju pred Crnu Goru i njene gradjane u pregovorima sa EU. Ciljevi okruglih stolova je da okupe što veći broj relevantnih zainteresovanih strana, od mladih, studentskih udruženja, akademske zajedncie, gradjana, gradjanskih i strukovnih udruženja i nevladinih organizacija, medija i drugih ,sa ciljem rasprave o interesima Crne Gore i njenog društva tokom pregovora. Sve pozvane strane će biti u mogućnosti da izraze očekivanja i eventualne interese koje imaju u procesu, a predstavnici Vlade da predstave plan pregovora i kapacitete koji će pregovore realizovati. Ukupno će biti realizovano 3 okrugla stola, na tri univerzitetske i akademske institucije u Podgorici.

*2.4.4. Štampanje i distribucija publikacije o procesu pregovora sa EU*

*Štampanje publikacije* »Crna Gora u pregovorima sa EU – očekivanja i izazovi« će uslijediti kao krajnji rezultat projekta. U publikaciji će se naći sve informacije o pregovorima koje se relevantne i dostupne javnosti. Takođe, značajni doprinosi učesnika predavanja, tribina i okruglih stolova naći će svoje mjesto u ovoj publikaciji, koja će se potom distribuirati crnogroskoj javnosti. Publikacije će prije svega biti namijena mladima, ali gradjanima i različitim organizacijama i udruženjima u Crnoj Gori.

2.4.5. *TV i radio emisije*

U okviru projekta će biti realizovane i 3 TV i 3 radio emisije o procesu pregovaranje Crne Gore sa EU, u saradnji javnim i privatnom elektronskim medijima, na nacionalnom i lokalnom nivou, širom Crne Gore. Ove TV i radio emisije će uključiti predstavnike studentskih udruženja, asistenata i porfesora sa različitih univerziteta u Crnoj Gori, ali i predstavnike Vlade i zainteresovanih udruženja gradjana koja se bave onim temam koje će biti obradjivane u pomenutim emisijama. Ove emisije će biti realizovane u večoj mjeri preko medijskih sponzorstava, uz pokrivanje dijela troškova i od strane EPUCG, odnosno donatora i to u produkcijskoj i organizacionoj oblasti troškova.

**2.5. Vremenski okvir aktivnosti**

* Plani program će trajati 10 mjeseci.

Napomena: vremenski okvir aktivnosti ne smije da sadrži datume, već samo pokazuje planirane aktivnosti za "I mjesec", "II mjesec", itd. Podnosiocima prijedloga programa se preporučuje da ostave malo slobodnog prostora u planu aktivnosti, kao mjeru predostrožnosti.

U ovom dijelu se daje samo naziv aktivnosti (koji se poklapa sa nazivima iz detaljnog opisa aktivnosti pod 2.4.). Svi mjeseci u kojima nijesu predviđene aktivnosti moraju biti uključeni u plan aktivnosti i ukupno trajanje plana i programa.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Mjesec**  **Aktivnost** | **I** | **II** | **III** | **IV** | **V** | **VI** | **VII** | **VIII** | **IX** | **X** | **XI** | **XII** |
| Pripremna faza |  |  |  |  |  |  |  |  |  |  |  |  |
| *1. Predavanja za studente univerziteta u Crnoj Gori* |  |  |  |  |  |  |  |  |  |  |  |  |
| 2. *Javne tribine za mlade, akademsku zajednicu i gradjane* |  |  |  |  |  |  |  |  |  |  |  |  |
| 3. Okrugli stolovi *za mlade, akademsku i stručnu zajednicu i gradjane* |  |  |  |  |  |  |  |  |  |  |  |  |
| *4. Štampanje i distribucija publikacije o procesu pregovora sa EU* |  |  |  |  |  |  |  |  |  |  |  |  |
| 5. TV i radio emisije |  |  |  |  |  |  |  |  |  |  |  |  |
| Završna faza, izvještavanje |  |  |  |  |  |  |  |  |  |  |  |  |

**2.6. Očekivani rezultati**

* Očekivani rezultat projekta je podizanje nivoa informisanosti mladih, šire akademske zajednice i cjelokupne javnosti o procesu pregovora sa Evropskom unijom, kao sljedećem i ključnom koraku u procesu pristupanja. Kao rezultat aktivnosti projekta, mladi i zainteresovani gradjani će imati povećano razumijevanje procesa pregovora i njihovog značaja za dalji tok evrointegracionog procesa.
* Osim mladih, šira javnost će takođe, uz pomoć elektronskih medija i publikacije, biti bolje informisana o procesu pregovora, i samim tim će biti u stanju da na kvalitetniji način isprati njihov tok i djeluje kao »posmatrač« njihovog kvaliteta.
* Podizanje nivoa participacije mladih u donošenju odluka u vezi sa procesom pregovaranja.
* Špvečan stepen komunikacije izmedju studenata, profesora i šire javnosti u vezi sa procesom evropske integracije i pregovaračkog procesa.
* Uključivanje medijske zajednice u širu saradnju sa studentskim organizacijama i akadesmkiom zajednicom, sa ciljem zajedničkog djelovanja u oblasti evrospke integarcije Crne Gore.
* Okupljanje svih relevantnih zainteresovanih strana, od mladih, studenata i njihovih organizacija, preko šire akademske zajednice i univerziteta pa sve do Vlade, Skupštine, medija i civilnog društva, koji će dati svoj doprinos debati o svim za Crnu Goru bitnim aspektima procesa pregovora. Tako će svi relevantni društveni činioci dati svoj doprinos, i imati šansu da iznesu nedoumice i očekivanja od procesa pregovora, ali i da pruže konkretne ideje i prijedloge kako da se poboljša pregovaračka pozicija Crne Gore u odnosu na zahtjeve struktura Evropske unije.

**2.7. Publikacije i drugi rezultati**

Kao jedan od završnih trajnih rezultata projekta je i *štampanje i distribucija publikacije* »Crna Gora u pregovorima sa EU – očekivanja i izazovi«. Publikacija će biti štampana u 100 primjeraka, na 95 strana, kunstdruk, u koloru

U publikaciji će se naći sve informacije o predstojećim pregovorima koje su relevantne i dostupne javnosti. Takođe, značajni doprinosi učesnika predavanja, tribina i okruglih stolova naći će svoje mjesto u ovoj publikaciji, koja će se potom distribuirati crnogroskoj javnosti. Publikacije će prije svega biti namijena mladima, ali i različitim organizacijama i udruženjima.

Ova publikacija će poslužiti kao sredstvo za svojevrsni monitoring procesa kada isti otpočne, i omogućiti javnosti da sa više razumijevanja prati tok procesa pregovora.

Pored štampane verzije, publikacija će biti dostupna i u elektronskoj formi na web site-u Evropskog pokreta u Crnoj Gori i drugih nevladinih oprganizacija, ali i Vladinih institucija.

**2.8. Način praćenja i procjene uspješnosti realizacije**

Praćenje uspješnosti realizacije će se pratiti na više načina. Prije svega, pratiće se posjećenost i učešće mladih i drugih zainteresovanih strana na predavanjima, kao i tribinama i okruglim stolovima. Tribine i okrugli sto će biti i medijski propraćeni i time dostupni najširoj javnosti.

Evaluaciju projekta će vršiti sam tim realizatora, u saradnji sa učesnicima, polaznicima programa i predavačima.

Drugi način će biti ocjena kvaliteta publikacije koja će nastati kao krajnji rezultat projekta i sadržati doprinose svih učesnika u projektu.

Biće produkovana ukupno tri evaluaciona izvještaja, po jedan nakon predavanja, tribina i okruglog stola, kao i jedan završni izvještaj.

Pored ovog nivoa evaluacije, vršiće se i razgovori sa predavačima, a biće upućen i poziv predstavnicima donatora da uzmu učešća u evaluaciji, u svim njenim fazama.

**2.9. Održivost**

Održivost projekta se ogleda u značaju ulaganja u kapacitete mladih, kvalitetnih ljudi, studenata na univerzitetima u Crnoj Gori, koji će biti nosioci procesa evropske integracije kako u narednim godinama, tako i u godinama po ulasku Crne Gore u Evropsku uniju. Samim tim, značajno je da budu aktivni učesnici ovog procesa i da izgrade znanje i razumijevanje o tome šta znači integracija Crne Gore u EU, kako će uticati na njihovu budućnost i koja je njihova uloga u cijelom procesu.

Takođe, ovaj projekat će doprinijeti unaprijeđenju komunikacije između Vlade Crne Gore i javnosti kada je u pitanju proces EU integracije. Tako bi se pored komponente uspješne vaninstitucionalne edukacije mladih, studenata i gradjan, kao i aktivističke i promotivne komponente ovog projekta, ostvario i niz sinergetskih efekata izmedju građana Crne Gore, njenih institucija i struktura Evropske unije.

Time bi se podigao i kvalitet samog evrointegrativnog procesa i nivo konsenzusa o najvažnijim društvenim pitanjima u Crnoj Gori.

Pored toga, kao trajni i vremenski neograničen održivi doprinos ovog projekta je i *štampanje i distribucija publikacije* »Crna Gora u pregovorima sa EU – očekivanja i izazovi«, u kojoj će se naći mnogobrojne informacije o predstojećim pregovorima koje su relevantne i dostupne javnosti. Takođe, njome će biti obuhvaćeni i svi najznačajniji doprinosi učesnika predavanja, tribina i okruglih stolova, a publikacija će se potom distribuirati cjelokupnoj crnogroskoj javnosti.

U vezi sa eventualnim nastavkom aktivnosti i finansijke potpore eventualnom nastavku projekta, smatramo da bi nakon realizacije ovog ciklusa, ovakav jednostavan, ali efikasan koncept distribucije informacija o EU i crnogorskoj integraciji zaslužio i pažnju drugih donatora u budućnosti i na duži period, bilo da se radi o domaćim donatorima ili o predstavnicima međunarodne zajednice.

3. **Budžet**

Budžet popuniti u sljedećoj formi, uz navođenje, ukoliko očekujete i drugih izvora finansiranja (od koga to očekujete i u kojem dijelu budžeta):

|  |  |  |  |  |  |  |  |
| --- | --- | --- | --- | --- | --- | --- | --- |
| **Rb.** | **Kategorija troškova** | **Jed.**  **mjere** | **Cijena/**  **jed. mjere** | **Broj** | **Ukupno EUR** | **Doprinos EPuCG:** | **Potražuje se od Komisije:** |
|  | **Aktivnost 1 – Serija predavanja za studente, mlade i zainteresovane gradjane** |  |  |  |  |  |  |
| 1.1 | Troškovi iznajmljivanja sale, izrade letaka i postera za promovisanje i najavu dogadjaja, ozvučenje, LCD projektor, platno, drugi tehnički materijal i oprema (10 predavanja) | Predavanje | 1000 | 10 | 10000 | 3500 | 6500 |
| 1.2 | Putni troškovi učesnika i organizatora (organizovani prevoz za goste i govornike na predavanjima, troškovi goriva, hrana za goste, po tribini, prosječno 250 EURA, 7 gradova za 7 predavanja van Podgorice) | Predavanje | 250 | 7 | 1750 | 350 | 1750 |
|  | **Podzbir 1** |  |  |  |  | **3850** | **8250** |
|  |  |  |  |  |  |  |  |
|  | **Aktivnost 2** **– Javne tribine za mlade, studente i zainteresovane građane** |  |  |  |  |  |  |
| 2.1 | Troškovi iznajmljivanja sale, izrade letaka i postera za promovisanje i najavu dogadjaja, ozvučenje, LCD projektor, platno, drugi tehnički materijal i oprema (10 predavanja) | Javna tribina | 1000 | 10 | 10000 | 3500 | 6500 |
| 2.2 | Putni troškovi učesnika i organizatora (organizovani prevoz za goste i govornike na debatama, troškovi goriva, hrana za goste, po tribini, prosječno 250 EURA, za 9 tribina van Podgorice) | Po tribini | 250 | 9 | 2250 | 450 | 1800 |
|  | Podzbir 2 |  |  |  |  | **3950** | **8300** |
|  |  |  |  |  |  |  |  |
|  | **Aktivnost 3 – Okrugli stolovi (cjelodnevni)** |  |  |  |  |  |  |
| 3.1 | Troškovi iznajmljivanja sale, izrade letaka i postera za promovisanje i najavu dogadjaja, ozvučenje, oprema za prevodjenje za strane goste, troškovi prevodjenja, LCD projektor, platno, materijali za učesnike, poster za dogadja, drugi tehnički materijali i oprema (3 okrugla stola u Podgorici) | Okrugli sto | 1800 | 3 | 5400 | 600 | 4800 |
| 3.2 | Troškovi osvježenja u sali i ručak za učesnike i organizatore, za sva tri cjelodnevna okrugla stola (u prosjeku 40 učesnika x 3 okrugla stola x 20 eura troškova za ručak po osobi | Po učesniku i organizatoru | 20 | 120 | 2400 |  | 2400 |
|  | **Podzbir 3:** |  |  |  |  | **600** | **7200** |
|  |  |  |  |  |  |  |  |
|  |  |  |  |  |  |  |  |
|  | **Aktivnost 4 – Snimanje i prikazivanje 3 TV i 3 radio emisije** |  |  |  |  |  |  |
| 4.1 | Snimanje 3 TV emisije, svaka po 30 minuta (troškovi produkcije i postprodukcije, prema prosječnoj vrijednosti dobijenoj kroz ponudu iz tri produkcijske kuće) | Po emisiji | 4500 | 3 | 13500 | 9000 | 4500 |
| 4.2 | Snimanje 3 radio emisije, svaka po 30 minuta (troškovi produkcije i postprodukcije, prema prosječnoj vrijednosti dobijenoj kroz ponudu iz tri produkcijske kuće) | Po emisiji | 300 | 3 | 900 | 600 | 300 |
|  | **Podzbir 4** |  |  |  |  | **9600** | **4800** |
|  |  |  |  |  |  |  |  |
|  | **Aktivnost 5 – Štampanje publikacije »Crna Gora u pregovorima sa EU – očekivanja i izazovi«** |  |  |  |  |  |  |
| 5.1 | Priprema, prelom i grafička obrada, štampa i distribucija | komad | 1000 | 4 | 4000 | 500 | 3500 |
| 5.2 | Autorski honorari za tekstove u publikaciji (6 tekstova i priloga, akademski tabak) | Po tekstu | 200 | 6 | 1200 |  | 1200 |
|  | **Podzbir 5** |  |  |  |  | **500** | **4700** |
|  |  |  |  |  |  |  |  |
|  | **Honorari tima za realizaciju projekta i predavača/eksperata** |  |  |  |  |  |  |
| 6.1. | Koordinator projekta | Po mjesecu | 10 | 300 | 3000 |  | 3000 |
| 6.2. | Asistent projekta | Po mjesecu | 10 | 250 | 2500 |  | 2500 |
| 6.3. | Predavači (10) i uvodničari na javnim tribinama (20) i okruglim stolovima (12) | Po predavaču i uvodničaru | 42 | 100 | 4200 |  | 4200 |
|  | **Podzbir honorari:** |  |  |  |  |  | **9700** |
|  |  |  |  |  |  |  |  |
|  | **Administrativni troškovi** |  |  |  |  |  |  |
| 7.1. | Troškovi komunikacije | Po mjesecu | 10 | 100 | 1000 |  | 1000 |
| 7.2. | Kancelarijski troškovi | Po mjesecu | 10 | 50 | 500 |  | 500 |
| 7.3. | Troškovi zakupa i održavanje higijene kancelarije | Po mjesec u | 10 | 300 | 3000 | 2000 | 1000 |
|  | **Podzbir administrativni troškovi**: |  |  |  |  | **2000** | **2500** |
|  |  |  |  |  |  |  |  |
|  | **Ukupni troškovi** |  |  |  | **65950** | **20500** | **45450** |

# III – Detaljnije informacije o podnosiocu plana i programa

Osnovni pravac djelovanja Evropskog pokreta u Crnoj Gori je edukacija o Evropskoj uniji, njenim vrijednostima i strukturi, načinu funkcionisanja, kao i samom procesu Evropske integracije. Pored toga, EPuCG se bavi promocijom i zaštitom ljudskih prava, povećanjem transparentnosti u radu državnih i lokalnih institucija Crne Gore, kao i pitanjima opšte demokratizacije društva Crne Gore.

Nevladina organizacija "Evropski pokret u Crnoj Gori" ima sljedeće ciljeve:

* unaprijeđivanje razumijevanja i saradnje ljudi, zajednica i država
* podsticanje svestrane i slobodne komunikacije u oblasti kulture, informisanja, privrede i politike
* širenje ideja evropskih integracija u Crnoj Gori
* uticanje na javnost Crne Gore da svoje angažovanje usmjeri ka demokratskom djelovanju, ka ostvarivanju jednakosti ljudi i njihovih zajednica, uz uvažavanje i unaprijeđivanje standarda usvojenih u Evropi.

U skladu sa tim, prema članu 8 Statuta EPuCG djelatnosti ove organizacije su:

* + afirmisanje pravde, uzajamnog poštovanja i tolerancije
  + zaštita ljudskih prava
  + širenje evropskih ideja u Crnoj Gori i unaprijeđivanje kulturne, političke i evropske saradnje
  + izdavačka djelatnost
  + druge djelatnosti koje su potrebne za ostvarivanje ciljeva Evropskog pokreta u Crnoj Gori.

Najvažniji do sada realizovani projekti su:

* **“Vlada za Evropu”** - osnovni cilj projekta je povećanje kapaciteta ljudskih resursa članova Vlade i stručnog i admnistrativnog osoblja, kroz transfer novih znanja i „know-how“ na osnovu ekspertskog znanja iz Škole evropskih integracija u Crnoj Gori, kao i od strane brojnih eksperata koji dolaze iz Evropske unije i regiona jugoistočne Evrope, a bave se različitim temama iz ove oblasti. Projekat **“Vlada za Evropu”**, realizovan je 2006, 2007, 2008, 2009, 2010. i 2011. godine.
* **“Parlament za Evropu”** - osnovni cilj svih aktivnosti realizovanih u okviru „Parlamenta za Evropu” je jačanje kognitivnih i operativnih kapaciteta Skupštine Crne Gore, imajući u vidu proces Evropske integracije u kome se Crna Gora nalazi. Sve poduzete akcije projektom su u cilju olakšavanja i poboljšanja aktivnosti koje Skupština vrši na putu pristupanja Crne Gore Evropskoj uniji. Projekat **»Parlament za Evropu« je** realizovan 2006, 2007, 2008, 2009, 2010. i 2011. godine.
* **“Škola evropskih integracija”** - Škola evropskih integracija (ŠEI) je program alternativnog obrazovanja odraslih u oblasti ideja, značenja, standarda i simbola evropske integracije, ali i evropske civilizacije i nasljeđa uopšte. Škola evropskih integracija je projekat koji organizuju i realizuju: *Evropski pokret u Crnoj Gori* (EPuCG), *Centar za građansko obrazovanje (CGO)*, *Centar za razvoj nevladinih organizacija (CRNVO)*, a podržan je od strane *Fondacije „Institut za otvoreno društvo“- Predstavništvo u Crnoj Gori (FOSI- ROM)*. Pored istraživanja u gore pomenutim oblastima, Škola takođe osposobljava polaznike za preduzimanje nezavisnih i grupnih aktivnosti vezanih za promociju i učvršćivanje evropskih standarda u savremenom crnogorskom društvu. Projekat **“Škola evropskih integracija”** je realizovan 2004, 2005, 2006, 2007, 2008, 2009, 2010. i 2011. godine.
* Projekat **“Evropski konsensus u Crnoj Gori”** – skupštinska Deklaracija o pristupanju EU, 2005.

Evropski pokret u Crnoj Gori je u saradnji sa 5 drugih velikih NVO – a u Crnoj Gori započeo inicijativu za dostizanje širih konsensusa unutar javnog i civilnog sektora, sa ciljem da se intenziviraju procesi koji vode Evropskim integracijama. Na osnovu nacrta koji je napravio EPuCG, dva glavna subjekta na političkoj sceni u Crnoj Gori (DPS-SDP i SNP) formulisali su sopstvena tumačenja ove Deklaracije. Skupštinska Deklaracija o pristupanju EU je usvojena tokom sjednice Skupštine u junu 2005., sa više od 75% glasova i opozicije i vladajućih partija. Usvajanje Deklaracije u vezi sa pristupanjem EU sa širokim konsensusom vladajuće i opozicionih partija u Crnoj Gori bio je veliki uspjeh Evropskog pokreta i ostalih NVO partnera, ali je takođe predstavljao veliki uspjeh za crnogorsku političku i socijalnu scenu uopšte.

* **“Javnost u Crnoj Gori i Evropske integracije”** - ovaj projekat je bio posvećen analizi pisanja štampanih medija u Crnoj Gori u vezi sa kvantitetom i kvalitetom informacija o procesu Evropske integracije koje su distribuirane široj javnosti u Crnoj Gori. Projekat je trajao dvije godine: 2006. i 2007. godine
* **„Putujemo u Evropu“** je realizovan od 2006. – 2010. godine. To je regionalni projekat namijenjen mladima, konkretno studentima, koji se realizuje u zemljama Zapadnog Balkana od 2005. godine. Kroz projekat „Putujemo u Evropu“ pruža se šansa studentima završnih godina koji studiraju na univerzitetima u Crnoj Gori, da mjesec dana putuju zemljama Evrope zajedno sa svojim vršanjcima iz regiona i zemalja Evropske unije.
* **“EU Matrix – Monitoring NPI-a”** realizovan je u saradnji sa organizacijama CEMI i Institut Alternativa (IA). Cilj projekta je praćenje implementacije *Nacionalnog programa za integraciju Crne Gore u EU*, analiza ispunjavanja preuzetih obaveza i davanje preporuka sa ciljem unaprijeđenja kvaliteta NPI-a, ubrzanja i podizanja kvaliteta procesa pridruživanja Crne Gore. Realizacija projekta je otpočela 2009. godine i još uvijek traje.
* **“Jačanje kapaciteta lokalnih samouprava u Crnoj Gori” -** Evropski pokret u Crnoj Gori u saradnji sa kompanijom Centire, s.r.o. od novembra 2008. godine do maja 2010. godine implementirao je projekat pod nazivom *“Jačanje kapaciteta lokalne administracije u Crnoj Gori“,* čiji je cilj da doprinese povećanju efikasnosti i izgradnji kapaciteta lokalne administracije u Crnoj Gori. Projekat je finansirao slovački program državne pomoći - *SlovakAid,* a trajao je 18 mjeseci.
* **“Rodne razlike u ličnim primanjima i prihodima”** - Evropski pokret u Crnoj Gori ovim projektom ima za cilj da dovede rodnu ravnopravnost u centar analiza ekonomskih strateških procesa i politika sa ciljem da se definišu načini kako se mogu ukloniti barijere ekonomskom osnaživanju žena. Ocjena ukupne veličine, oblika i razvoja rodnih razlika u ličnim prihodima i primanjima u crnogorskoj ekonomiji, koja je u fazi promjena pružiće empirijske dokaze o nivou i razvijenosti rodnih disbalansa na tržištu rada. **Projekat je ko-finansiran od strane Evropske Unije uz podršku Delegacije Evropske Unije u Crnoj Gori.** Evropski pokret u Crnoj Gori je u aprilu ove godine započeo realizaciju projekta.
* **Nacionalna konvencija o evropskoj integraciji Crne Gore** – projekat realizovan u saradnji sa Slovačkom asocijacijom za spoljnu politiku, uz podršku Ministarstva vanjskih poslova Republike Slovačke I SLOVAKAID-a, i učešće Vlade i Skupštine Crne Gore. U cjelosti je posvećen kreiranju sinergetskog efekta svih društvenih snaga u Crnoj Gori, sa ciljem osnaživanja i multiplikovanja napora za ubrazanje društvenih, političkih i ekonomskih reformi u okviru procesa evropske integracije. Realizacija se vrši putem djelovanja ekspertskih radnih grupa koje rade na najvažnijim društvenim pitanjima, kao i organizacijom periodničnih zajedničkih nacionalnih konferencija za ocjenu postignutih rezultata i preporuka i određivanje novih prioriteta.

Kao što se iz navedih projekata vidi, Evropski pokret ima veliku iskustvo u oblasti edukacije o procesu evropske integracije i veliko iskustvo u saradnji sa državnim institucijama, međunarodnim i nevladini organizacijama i drugim društvenim subjektima u realizaciji bitnih projekata u oblasti evropskih integracija. Naši projekti su finansirani iz više izvora, između ostalog iz IPA fonda, posredstvom kancelarije EK u Podgorici, zatim Fondacije Friedrih Ebert Stiftung, SlovakAid – slovački program državne pomoći, FOSI – Kancelarija u Podgorici itd.

Evropski pokret u Crnoj Gori raspolaze svim neophodnim kapacitetima u smislu prostorija i opreme za realizaciju ovog projekta. Kancelarije EpuCG se nalaze, kako je u ovoj prijavi navedeno, u ulici Vlada Ćetkovića bb u Podgorici. U organizaciji je trenutno stalno zaposleno troje zaposlenih, od kojih će dvoje raditi na realizaciji ovog projekta, uz pomoć određenog broja volontera kada je u pitanju organizacija dešavanja većeg obima.

**U prilog prijedlogu plana i programa dostavljamo:**

1) rješenje o registraciji organizacije;

2) dokaz o predaji finansijskog izvještaja za prethodnu godinu;

3) kopiju bilansa stanja i bilansa uspjeha;

4) izvještaj o realizaciji sredstava, dodijeljenih odlukom Komisije za prethodnih pet godina ukoliko je organizacija u tom periodu bila korisnik sredstava po osnovu odluka Komisije (detaljan finansijski izvještaj o utrošenim sredstvima za prethodnu godinu, kao i narativni izvještaj za utrošena sredstva za četiri godine prije toga);

5) izjava organizacije da za traženi iznos nije dobila sredstva od drugog donatora;

6) izjava organizacije da posjeduje kancelarije za rad i da ima zaposlene (dostaviti list nepokretnosti ili ugovor o zakupu prostorija, kao i M4 obrazac za zaposlene u organizaciji);

7) izjava organizacije da su informacije navedene u prijedlogu plana i programa tačne;

8) štampana i elektronska verzija plana i programa na CD;

9) izjava partnera o prihvatanju učešća u planu i programu u visini iznosa sredstava koja su navedena u planu i programu, ukoliko u planu i programu postoje partneri.

10) izjava da se sredstva dobijena na osnovu Konkursa neće koristiti za pokriće gubitaka ili drugih obaveza organizacije.

1. Za detaljnije obrazloženje planova i programa koji potpadaju pod Kategoriju B vidjeti član 15 i 17 Uredbe o kriterijumima za utvrđivanje korisnika i načinu raspodjele dijela prihoda od igara na sreću [↑](#footnote-ref-2)